En a Paz de Torun (1466) a mayor part d'os territorios d'a orden pasoron a depender de Polonia. A dita "Prusia Reyal" (Pomerelia, con Danzig, Elblag, Torun, tierra de Chlemno y Warmia) quedó baixo sobinaría directa de Polonia, que conseguiba a salita a la mar, a Prusia Oriental con Könisberg permaneixió en mans d'a Orden Teutonica pero baixo sobiranía de Polonia. Dende a paz de Torún a decadencia d'a Orden ya ye irreversible. En 1498 o mayestre Frederico de Saxonia se negó a prestar churamiento de vasallache a Polonia. En 1511 fue esleito o zaguer gran mayestre d'a orden Alberto de Brandemburgo (1511-1525), que tampoco prestó churamiento de vasallache a lo rei de Polonia, por o que o suyo territorio fue invadito por Polonia entre 1519 y 1521. A introducción d'a Reforma Protestant en 1523 en Prusia cambeó o chuego de poder y remató con a presencia d'a Orden en Prusia: Alberto de Brandemburgo s'adhirió a la reforma protestant, secularizó os biens d'a Orden y l'administración d'o territorio d'a orden esdevinió un estato laico hereditario vasallo de Polonia. En 1525 Alberto prestó churamiento a Sechismundo I de Jagellón esdevenindo o primer duque de Prusia. Prusia esdevinió o nuclio d'as posesions d'os Hollenzollern. En 1525 o Tractato de Cracovia sancionó a desaparición d'a Orden.